1. ปัจจัยความเสี่ยง

บริษัทฯ เล็งเห็นความสำคัญต่อการบริหารและจัดการความเสี่ยงขององค์กรอย่างเป็นระบบ
โดยมีคณะกรรมการบริหารความเสี่ยง ทำหน้าที่ในการควบคุมดูแลและติดตามการดำเนินงาน
เพื่อรายงานผลและข้อปรับปรุงให้กับคณะกรรมการตรวจสอบและกรรมการอำนวยการ
และผลจากการประเมินความเสี่ยงจะถูกนำไปใช้เป็นบรรทัดฐานในการตรวจสอบการควบคุมภายใน
โดยฝ่ายตรวจสอบระบบงานภายในบริหารและจัดการความเสี่ยงเป็นส่วนหนึ่งของธุรกิจที่จะต้องสอดคล้องกับวัตถุประสงค์
และเป้าหมายของบริษัทฯ มุ่งเน้นที่จะให้บุคลากรทุกระดับ
มีส่วนร่วมในการประเมินและควบคุมความเสี่ยงในหน่วยงานของตนและทุกกระบวนการปฏิบัติงานที่สำคัญอย่างต่อเนื่อง

นอกจากนี้บริษัทฯ ยังได้จัดทำคู่มือการกำกับดูแลกิจการที่ดีแจกจ่ายให้กับคณะกรรมการ ผู้บริหาร
ตลอดจนพนักงานทุกคน เพื่อให้บุคลากรทุกระดับมีวัฒนธรรมขององค์กรในอันที่จะบริหาร
และจัดการความเสี่ยงได้อย่างยั่งยืนซึ่งเป็นส่วนหนึ่งของคู่มือนี้
โดยเน้นในเรื่องของการบริหารและจัดการความเสี่ยงเพื่อให้การดำเนินธุรกิจของบริษัทฯ
ประสบผลสำเร็จ และสามารถตอบสนองต่อผู้มีส่วนได้ส่วนเสียต่อบริษัทฯ ได้อย่างมีประสิทธิภาพ
และประสิทธิผลอย่างยั่งยืน

อย่างไรก็ตาม แม้ว่าบริษัทฯ ได้ให้ความสำคัญในการบริหารความเสี่ยงอย่างเป็นระบบ
แต่ด้วยลักษณะเฉพาะของธุรกิจจึงทำให้บริษัทฯ ไม่สามารถหลีกเลี่ยงปัจจัยเสี่ยง
ที่อาจมีผลกระทบต่อเป้าหมายของบริษัทฯ หากไม่มีการควบคุมและการจัดการที่ดี
ซึ่งผลการตรวจติดตามความเสี่ยงในรอบปี 2548 ปรากฏว่า
มีความเสี่ยงที่สำคัญในการดำเนินธุรกิจของบริษัทฯ ตลอดจนการบริหารการจัดการ สรุปได้ดังนี้

1. การจัดหาน้ำดิบอาจไม่เพียงพอต่อกระบวนการผลิตในกรณีที่เกิดวิกฤติขาดแคลนน้ำอย่างรุนแรง

น้ำเป็นวัตถุดิบสำคัญในการการกลั่นน้ำมันและผลิตกระแสไฟฟ้า แต่ในช่วงปี 2548
เกิดภาวะขาดแคลนน้ำในเขตภาคตะวันออกของประเทศส่งผลกระทบต่อธุรกิจเอกชนที่มีโรงงานอยู่ในจังหวัดระยองและแถบตะวันออกเป็นส่วนใหญ่
บริษัทฯ และบริษัทย่อยไม่ได้รับผลกระทบที่เป็นสาระสำคัญจากวิกฤติการณ์ดังกล่าว
เพราะนอกจากการจัดหาน้ำจากอ่างเก็บน้ำบางพระและอ่างเก็บน้ำในบริเวณจังหวัดระยองแล้ว
บริษัทฯ ยังมีหน่วยกลั่นน้ำทะเลเป็นน้ำจืด (Sea Water Desalination Unit)
ซึ่งสามารถกลั่นน้ำทะเลให้เป็นน้ำจืดในปริมาณที่เพียงพอต่อการใช้ในกระบวนการการผลิตของบริษัทฯ
เพราะนอกจากการจัดหาน้ำจากอ่างเก็บน้ำบางพระและอ่างเก็บน้ำในบริเวณจังหวัดระยองแล้ว
อย่างไรก็ตาม หากเกิดเหตุการณ์ขาดแคลนน้ำอย่างรุนแรงขึ้นในอนาคต
ก็อาจจะส่งผลกระทบต่อธุรกิจของบริษัทฯ และบริษัทย่อย โดยเฉพาะ บจ. ผลิตไฟฟ้าอิสระ
(ประเทศไทย) เนื่องจากโรงไฟฟ้ามีความต้องการใช้น้ำดิบเป็นจำนวนมาก ขณะนี้ บริษัทฯ
ยังคงติดตามและศึกษาแนวทางป้องกันปัญหานี้อย่างใกล้ชิด เพื่อให้มั่นใจว่าบริษัทฯ
จะมีความมั่นคงในการจัดหาน้ำดิบเพื่อป้อนกระบวนการผลิตในระยะยาวได้
นอกเหนือจากมาตรการต่างๆ
ที่ทางภาครัฐและหน่วยงานราชการที่รับผิดชอบได้ดำเนินการแก้ไขและป้องกันปัญหาน้ำขาดแคลนไปบ้างแล้ว

2. การมีแหล่งผลิตรวมกันอยู่เพียงแห่งเดียว

บริษัทฯ ตระหนักถึงความเสี่ยงที่มีเนื่องจากการมีโรงกลั่นรวมกันอยู่ที่เดียว
ซึ่งหากเหตุการณ์ไม่ปกติเป็นเหตุให้หยุดการกลั่นกะทันหันจะส่งผลกระทบต่อผลิตภัณฑ์ที่ขายและใช้ในประเทศ
รวมทั้งวัตถุดิบสำรองตามกฎหมาย (Legal Reserve) บริษัทฯ
จึงได้มีการเร่งปรับปรุงแผนรักษาความปลอดภัยทั้งภายในบริษัทฯ
และสร้างความสัมพันธ์ที่ดีเพื่อรับข่าวสารจากหน่วยงานราชการ นอกจากนี้ บริษัทฯ
ได้ทำการฝึกซ้อมการอพยพเมื่อมีเหตุฉุกเฉินเพื่อให้มั่นใจว่าบริษัทฯ
พร้อมรับสถานการณ์ฉุกเฉินได้อย่างเหมาะสม

3. ความผันผวนของราคาวัตถุดิบ ราคาผลิตภัณฑ์สำเร็จรูป (น้ำมันสำเร็จรูป สารพาราไซลีน
น้ำมันหล่อลื่นพื้นฐาน) และต้นทุนการขนส่งทางเรือ อาจส่งผลกระทบต่อกำไรขั้นต้น (Gross
Margin) จากทั้งธุรกิจกลั่นน้ำมันสำเร็จรูป การผลิตน้ำมันหล่อลื่นพื้นฐาน และการผลิตพาราไซลีน

บริษัทฯ ได้มีการติดตามความคาดหมายและภาวะการเปลี่ยนแปลงของตลาดอย่างต่อเนื่อง
เพื่อให้บริษัทฯ มีข้อมูลเกี่ยวกับแนวโน้มการปรับตัวของราคาน้ำมันดิบ ผลิตภัณฑ์สำเร็จรูป
ต้นทุนค่าขนส่งที่มีผลกระทบต่อกำไรขั้นต้นการเคลื่อนไหวของราคาน้ำมันดิบและวัตถุดิบที่ใช้ในการกลั่นน้ำมัน
ราคาขายของผลิตภัณฑ์ปิโตรเลียมสำเร็จรูป ราคาน้ำมันหล่อลื่นพื้นฐาน ราคา
สารพาราไซลีนตลอดจนราคาค่าขนส่งทางเรือซึ่งอิงอยู่กับสภาวะความต้องการ
และการใช้กำลังการผลิตในระดับภูมิภาค และระดับโลก อยู่นอกเหนือการควบคุมของบริษัทฯ
อย่างไรก็ตามบริษัทฯ
ได้ดำเนินมาตรการเพื่อลดความเสี่ยงดังกล่าวโดยมีการปรับโครงสร้างคณะอำนวยการวางแผนการผลิต
ซึ่งประกอบด้วยผู้บริหารระดับสูงจากทุกฝ่ายที่เกี่ยวข้องมาร่วมทำหน้าที่พิจารณาก่อนอนุมัติแผนการผลิต
บนพื้นฐานข้อมูลการวิเคราะห์อุปสงค์ อุปทานของน้ำมัน ราคาน้ำมัน
และวางแผนการหยุดซ่อมของหน่วยกลั่นอย่างเหมาะสม
ทำให้สามารถลดระดับความเสี่ยงอยู่ในระดับที่ยอมรับ นอกจากนี้ยังมีหน่วยงานด้านธุรกิจของบริษัทฯ
และบริษัทย่อยที่คอยติดตามดูแลการค้าขายของธุรกิจการผลิตน้ำมันหล่อลื่นพื้นฐาน
สารพาราไซลีนและตลาดเรือขนส่งอย่างใกล้ชิดด้วย

4. การเปลี่ยนแปลงกฎหมาย ข้อกำหนดที่มีผลกระทบต่อธุรกิจ

ธุรกิจของบริษัทฯและบริษัทย่อยดำเนินการอยู่ภายใต้ กฎหมาย
กฎระเบียบและข้อกำหนดของหน่วยงานราชการ ดังนั้นการเปลี่ยนแปลงกฎหมายและข้อกำหนดใดๆ
อาจส่งผลกระทบต่อการปฏิบัติงานและการดำเนินธุรกิจต่อกลุ่มโดยรวม
เช่นการรณรงค์ของภาครัฐในเรื่องการประหยัดพลังงาน
การส่งเสริมการใช้น้ำมันแก๊สโซฮอลล์แทนน้ำมันเบนซิน หรือมาตรการต่างๆ
ซึ่งอาจส่งผลให้บริษัทฯและบริษัทย่อยต้องปรับเปลี่ยนการดำเนินการผลิตหรือต้องมีการลงทุนเพิ่มเติมในอนาคตได้
บริษัทฯ จึงกำหนดให้หน่วยงานรัฐกิจสัมพันธ์ติดตามกฎหมายและกฎระเบียบที่เปลี่ยนแปลง
มีการจัดตั้งคณะกรรมการประเมินความสอดคล้องของกฎหมายและข้อกำหนดฯ
และฝ่ายกฎหมายจัดทำกรณีศึกษาทางธุรกิจเพื่อศึกษาข้อดี ข้อเสียและทางเลือกในสถานการณ์ต่างๆ
เสนอผู้บริหารและคณะกรรมการบริษัทฯ เพื่อพิจารณาต่อไป